als_Latn dik_Latn sag_Latn
Prishtinë, 30 gusht 2014 – Është bërë shpërndarja e vulave rrethore në të gjitha bashkësitë lokale të Komunës së Prishtinës. Gjithsej 28 vula rrethore janë prodhuar për nevojat e bashkësive lokale. Në ceremoninë e shpërndarjes së vulave ishin prezent referentët e bashkësive lokale.
Në konferencën për media, Nënkryetari Dardan Sejdiu dhe Drejtori Muhedin Nushi thanë midis të tjerash se kjo është faza tjetër e procesit të gjatë të fuqizimit të bashkësive lokale. Një nga qëllimet kryesore e kësaj qeverisje lokale është që çdo bashkësi lokale të ketë edhe zyrtarin e vet i cili do të lëshojë dokumente nga sistemi i regjistrimit civil.
Në këtë mënyrë do të adresoheshin kërkesat e qytetarëve më shpejt, ndërsa bashkësitë lokale do të përkujdeseshin për pajisjen e banorëve të lagjes së tyre me të gjitha dokumentet.
Kjo do të ndodhë në fazat e mëtejmë të fuqizimit të bashkësive lokale. Kjo sot është vetëm një fazë në procesin e fuqizimit të vazhdueshëm të bashkësive lokale.
Iniciativa e qeverisjes komunale dhe e Drejtorisë së Administratës, vjen pas kërkesave të qytetarëve të bashkësive lokale, të referentëve të bashkësisë lokale si dhe kërkesave të ndryshme për pajisjen e bashkësive lokale me vula me të cilat do të vuloseshin 13 vërtetimet që bashkësia lokale ka autoritet që t’i lëshojë.
Deri më tani qytetarët, pas marrjes së vërtetimit, është dashur që të drejtohen në objektin e vjetër të Komunës së Prishtinës për ta vulosur atë vërtetim. Tash e tutje vërtetimi plotësohet, lëshohet dhe vuloset nga referenti i bashkësisë lokale. Kjo nënkupton se qytetarët nuk kanë nevojë më që për vulosjen e vërtetimit të vijnë në objektin e Komunës.
Drejtoria e Administratës, bazuar në “Ligjin Nr.03/L-054 për vula në institucionet e Republikës së Kosovës”, ka parashtruar kërkesën pranë Ministrisë së Administratës Publike për lejimin e përdorimit të vulave në bashkësitë lokale. Komisioni i formuar për këtë qëllim e ka parashtruar kërkesën me datën 21gusht 2014. Aprovimi nga MAP është marrë me datën 25gusht 2014.
E tërë procedura nga fillimi deri në fund i ka përmbushur në tërësi kërkesat dhe obligimet që dalin nga “Ligji Nr.03/L-054 për vula në institucionet e Republikës së Kosovës”.
Përveç vulave, drejtoria e Administratës ka nxjerrë edhe Vendimin mbi datën e fillimit të shfrytëzimit të vulave e që është 01.09.2014 (Neni 19, alineja 19.1 i Ligjit për vula).
Po ashtu, janë përgatitur dhe janë nënshkruar edhe Autorizimet për përdorimin e vulave nga ana e referentëve të bashkësive lokale (Neni 19, alineja 19.2 i Ligjit për vula). /KI/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn